b'\n_START_ARTICLE_\nGy\xc3\xb6rgy Bern\xc3\xa1dy\n_START_SECTION_\nBiografie\n_START_PARAGRAPH_\nBern\xc3\xa1dy Gy\xc3\xb6rgy s-a n\xc4\x83scut \xc3\xaen 1864, \xc3\xaen Beclean, dar copil\xc4\x83ria \xc8\x99i-a petrecut-o \xc3\xaen T\xc3\xa2rgu Mure\xc8\x99. \xc3\x8en 1878, familia Bern\xc3\xa1dy a primit dreptul de cump\xc4\x83rare a farmaciei din centrului ora\xc8\x99ului. T\xc3\xa2n\xc4\x83rul Bern\xc3\xa1dy a sus\xc8\x9binut examenul de bacalaureat la Colegiul Reformat din ora\xc8\x99 \xc8\x99i a continuat studiile la Pesta, unde a devenit doctor \xc3\xaen farmacie, dar s-a licen\xc8\x9biat \xc8\x99i \xc3\xaen \xc8\x99tiin\xc8\x9be juridice. _NEWLINE_N-a putut s\xc4\x83 conduc\xc4\x83 mult timp farmacia familiei, deoarece \xc3\xaen 1896 a devenit deputat de T\xc3\xa2rgu Mure\xc8\x99 \xc3\xaen Adunarea Na\xc8\x9bional\xc4\x83 din Budapesta, iar \xc3\xaen 1902 a devenit primarul ora\xc8\x99ului T\xc3\xa2rgu Mure\xc8\x99.\n_START_SECTION_\nRealiz\xc4\x83ri\n_START_PARAGRAPH_\n\xc3\x8en mandatul lui Bern\xc3\xa1dy ora\xc8\x99ul s-a dezvoltat ne\xc3\xaent\xc3\xa2rziat. Schimb\xc4\x83rile au \xc3\xaenceput cu demolarea sediului vechii prim\xc4\x83rii, dar peste pu\xc8\x9bin timp primarul a hot\xc4\x83r\xc3\xa2t modernizarea centrului: dezvoltarea distribu\xc8\x9biei \xc8\x99i furniz\xc4\x83rii energiei electrice, precum \xc8\x99i construirea unui sistem de alimentare cu ap\xc4\x83 \xc8\x99i canalizare. \xc3\x8en 1904 s-a construit fabrica de c\xc4\x83r\xc4\x83mid\xc4\x83 pentru a putea face fa\xc8\x9b\xc4\x83 noilor provoc\xc4\x83ri \xc3\xaen ceea ce prive\xc8\x99te \xc8\x99antierele, dar totodat\xc4\x83 se modernizeaz\xc4\x83 abatorul, se asfalteaz\xc4\x83 117 de str\xc4\x83zi, se amenajeaz\xc4\x83 alei, parcuri \xc8\x99i pie\xc8\x9be._NEWLINE_Tot \xc3\xaen aceast\xc4\x83 perioada sistemul educa\xc8\x9bional din localitate a fost modernizat. S-au construit \xc3\xaen totalitate cinci noi \xc8\x99coli primare, dintre care cea din fosta strad\xc4\x83 S\xc3\xa1ndor J\xc3\xa1nos (azi strada Gheorghe Doja) care din 2013 poart\xc4\x83 numele primarului, \xc3\xaen mandatul c\xc4\x83reia a fost construit\xc4\x83. S-au \xc3\xaenfiin\xc8\x9bat casa de copii, \xc8\x98coala Superioar\xc4\x83 de Comer\xc8\x9b (azi Universitatea Petru Maior), Liceul Romano-Catolic (azi Colegiul Na\xc8\x9bional Unirea), \xc8\x98coala Superioar\xc4\x83 de Fete (azi Colegiul Na\xc8\x9bional Al. Papiu Ilarian) \xc8\x99i Serviciul de Gospod\xc4\x83rie Comunal\xc4\x83 (azi Universitatea Dimitrie Cantemir).'